Čambešis
Čambešis (angl. Chambeshi River) – upė šiaurės rytų Zambijoje; tolimiausia Kongo upės ištaka. Prasideda 1760 m aukštyje, į pietus nuo Tanganikos ežero. Teka plokščiakalniu, daugiausia pietvakarių kryptimi. Įteka į Bangveulu ežero pelkynes, o lietinguoju laikotarpiu jas paverčia dideliu ežeru ir susijungia su Luapulos upe. Per Luapulos ir Luvua upes Čambešio vandenys pasiekia Kongą. Upės vagos plotis 100 m, potvynių metu – 400 m. Sudaro plačią (iki 25 km), pelkėtą, senvagių išraižytą salpą.